
tel. i fax: +385 23 773-925; e-mail: cistoca@gracac.hr, Park sv. Jurja 1, 23440 Gračac

Na temelju čl. 30 Zakona o komunalnom gospodarstvu („Narodne novine“ br. 68/18., 110/18., 32/20., 145/24), te članka 5. Odluke o grobljima ( „Službeni glasnik Općine Gračac“ 6/26) Uprava društva Gračac Čistoća d.o.o. za komunalne djelatnosti, Gračac, Park sv. Jurja 1, uz prethodnu suglasnost Općinskog vijeća Općine Gračac, KLASA: 363-01/26-01/12 , URBROJ:2198-31-02-26-3, od 3. studenog 2026. godine, donosi

OPĆE UVJETE ISPORUKE KOMUNALNE USLUGE UKOPA POKOJNIKA UNUTAR GROBLJA NA PODRUČJU OPĆINE GRAČAC

I.  UVJETI PRUŽANJA KOMUNALNE USLUGE
Članak 1.
Ovim Općim uvjetima uređuju se međusobni odnosi isporučitelja i korisnika komunalne usluge ukopa pokojnika te osnovni uvjeti korištenja groblja, održavanja grobnih mjesta i izvođenja radova na grobljima na području Općine Gračac, u skladu s važećim propisima i Odlukom o grobljima („Službeni glasnik Općine Gračac“, broj 6/2026).
Članak 2.
Upravitelj groblja i isporučitelj komunalne usluge ukopa na grobljima Gračac (katoličko), Gračac (pravoslavno), Srb i Donja Suvaja jest GRAČAC ČISTOĆA d.o.o., Park sv. Jurja 1, Gračac (u daljnjem tekstu: Upravitelj). Korisnik usluge je osoba koja naručuje ukop ili drugu uslugu Upravitelja.
Članak 3.
Usluge ukopa obuhvaćaju pripremu i uređenje grobnog mjesta te polaganje tijela umrle osobe ili posmrtnih ostataka u grobno mjesto, prema važećem cjeniku i posebnim propisima. Ukop se ne može obaviti bez uredne dokumentacije i dozvole za ukop, koje se prije ukopa dostavljaju Upravitelju.
II. MEĐUSOBNA PRAVA I OBVEZE ISPORUČITELJA I KORISNIKA KOMUNALNE USLUGE
Članak 4.
Isporučitelj komunalne usluge ukop vrši sukladno Zakonu u grobljima („Narodne novine“ 78/25, 80/25) i Pravilniku o grobljima („Narodne novine“ br. 99/02).

Članak 5.
Korisnik usluge dužan je usluge isporučitelja komunalne usluge koristiti na način i pod uvjetima utvrđenim ovim Općim uvjetima. Prijava potrebe za ukop može se podnijeti radnim danima od ponedjeljka do petka od 07:00 do 15:00 sati, osobnim dolaskom Korisnika usluge u sjedište Isporučitelja. Prijava za ukop može se obaviti i telefonskim putem ili putem elektronske pošte u uredovno vrijeme Isporučitelja od ponedjeljka do petka od 07:00 do 15:00 sati, kao i izvan radnog vremena na dežurni telefonski broj objavljen javno na mrežnim stranicama Isporučitelja usluge od 15:00 do 20:00 sati, a subotom, nedjeljom, blagdanima i praznicima od 12:00 do 20:00 sati. Uviđaj grobnog mjesta u pravilu se dogovara dan prije pogreba, a na istom mora biti prisutan i korisnik usluge. Iznimno grobno mjesto može se utvrditi i na dan pogreba najkasnije do 10:00 sati. Isporučitelj komunalne usluge dužan je pažljivo postupati sa imovinom korisnika. Prije početka radova (dizanje pokrovne ploče) dužan je pregledati  grobno mjesto i susjedne grobove i u slučaju oštećenja upozoriti korisnike kako bi se spriječili naknadni prigovori.
Članak 6.
Ukop pokojnika se može obavljati najranije 24 sata nakon nastupanja smrti u dogovoru s Isporučiteljom. Ukop se obavlja svakog radnog dana od ponedjeljka do petka u vremenu koji određuje Isporučitelj komunalne usluge u dogovoru sa naručiteljem usluge. Iznimno, ako zato postoji potreba, Isporučitelj može organizirati obavljanje usluge ukopa u subotu, nedjelju i blagdanima, po propisanom cjeniku.
Članak 7.
Uviđaj grobnog mjesta u pravilu se dogovara dan prije pogreba, uz prisutnost korisnika ili osobe koju on ovlasti. Iznimno, grobno mjesto može se utvrditi na dan pogreba, najkasnije do 10:00 sati. Prije početka radova Upravitelj pregledava grobno mjesto i susjedne grobove te upozorava na uočena oštećenja. Upravitelj je dužan pažljivo postupati s imovinom korisnika.
Članak 8.
Ukop se obavlja u raspoloživo grobno mjesto prema Planu rasporeda i korištenja grobnih mjesta te u skladu s dokumentacijom i odobrenjem Upravitelja. Pravo ukopa u pravilu imaju korisnik grobnog mjesta i članovi njegove obitelji. Za ukop osobe koja nije član obitelji potrebna je prethodna pisana suglasnost korisnika, odnosno svih sukorisnika; suglasnost se daje osobno na zapisnik Upravitelju ili dostavlja s javnobilježničkom ovjerom.
Članak 9.
Ukop u grobno mjesto osobe koja nema ili nije imala prebivalište na području Općine Gračac moguć je u iznimnim slučajevima na temelju odluke općinskog načelnika. Privremeni ukop, produbljenje groba, iskopavanje i premještaj posmrtnih ostataka provode se samo uz potrebnu dokumentaciju, odobrenja i suglasnosti te u rokovima i na način propisan zakonom i aktima Upravitelja.
lll. ODRŽAVANJE GROBNIH MJESTA I RADOVI
Članak 10.
Korisnik je dužan grobno mjesto i prostor oko njega održavati čistim i urednim te paziti da ne ugrožava sigurnost, stabilnost i izgled susjednih grobnih mjesta. Na grobnom mjestu dopuštena je sadnja cvijeća i ukrasnog bilja, ali ne visokog raslinja, grmlja ili drveća. Ako korisnik ne ukloni grmlje ili drveće u roku od 60 dana od pisanog poziva Upravitelja, Upravitelj ga može ukloniti o trošku korisnika.
Članak 11.
Za gradnju, preinaku ili uklanjanje opreme i uređaja grobnog mjesta potrebna je prethodna pisana suglasnost Upravitelja i poštovanje uvjeta izvođenja radova. Zahtjev mora sadržavati podatke o korisniku, grobnom mjestu, vrsti radova i izvođaču. Upravitelj izdaje suglasnost u roku od 30 dana od urednog zahtjeva i podmirenja propisane naknade.
Članak 12.
Izvođač radova dužan je imati suglasnost Upravitelja, radove izvoditi u odobrenom vremenu i radnim danima, prekinuti ih za vrijeme ukopa u blizini, poštovati odobrene dimenzije i uvjete te ukloniti sav otpad, zemlju i građevinski materijal u određenom roku. Po završetku radova dužan je prostor vratiti u prijašnje stanje. Upravitelj može zabraniti radove koji se izvode bez suglasnosti ili protivno odobrenim uvjetima
Članak 13.
Korisnici, posjetitelji i izvođači dužni su poštovati pijetet prema umrlima, pravila ponašanja na groblju i upute Upravitelja. Natpisi, spomenici i druga obilježja ne smiju vrijeđati nacionalne, vjerske ili moralne osjećaje, vrijednosti Domovinskog rata niti uspomenu na pokojnika. Otpad se odlaže samo na za to predviđena mjesta. Upravitelj organizira redovito održavanje zajedničkih dijelova groblja i odvoz otpada.
Članak 14.
Ako postoji opasnost od oštećenja ili urušavanja grobnice, nadgrobne ploče ili spomenika, Upravitelj će pozvati korisnika da obavi potrebne popravke. Ako korisnik ne postupi u ostavljenom roku, Upravitelj može osigurati popravak o trošku korisnika. Upravitelj ne odgovara za štetu koju prouzroče treće ili nepoznate osobe, osim ako je šteta nastala radnjom njegovih zaposlenika.

IV.     NAČIN OBRAČUNA I PLAĆANJA ISPORUČENE KOMUNALNE NAKNADE
Članak 15.
Usluge ukopa naplaćuju se prema važećem cjeniku Upravitelja, za koji je potrebna prethodna suglasnost općinskog načelnika. Nakon obavljene usluge Upravitelj izdaje račun, a korisnik ga je dužan platiti u roku od 15 dana od izdavanja, na način naveden na računu. U slučaju neplaćanja Upravitelj može pokrenuti postupak prisilne naplate.
Članak 16.
Godišnja grobna naknada i naknada za dodjelu grobnog mjesta različite su od naknade za uslugu ukopa te se plaćaju prema Odluci o grobljima i aktima Upravitelja. Godišnja grobna naknada obračunava se korisniku upisanom u grobni očevidnik, osim ako je Upravitelju dostavljen valjan sporazum o plaćanju druge osobe. Neplaćena godišnja naknada sama po sebi nije razlog za uskraćivanje ukopa na grobnom mjestu; za naplatu duga primjenjuje se postupak propisan Odlukom o grobljima.
Članak 17.
Korisnik može podnijeti pisani prigovor na obavljenu uslugu, eventualnu štetu ili obračun naknade. Prigovor na obračun podnosi se u roku od 15 dana od primitka računa. Upravitelj će prigovor razmotriti te, ako utvrdi da je osnovan, ispraviti obračun odnosno otkloniti pogrešku i nadoknaditi štetu za koju odgovara.

V. ZAVRŠNE ODREDBE
Članak 18.
Stupanjem na snagu ovih Općih uvjeta prestaje važiti Odluka o općim uvjetima isporuke komunalne usluge ukopa pokojnika unutar groblja na području općine Gračac (Klasa: 363-02/21-01/1, Urbroj: 2198/31-10-21-1) od 26. veljače 2021. godine.
Članak 19.
Ovi Opći uvjeti primjenjuju se zajedno s Odlukom o grobljima Općine Gračac, važećim cjenikom i drugim mjerodavnim propisima. U slučaju nesuglasja primjenjuju se mjerodavni propisi i Odluka o grobljima.


Članak 20.
Ovi Opći uvjeti stupaju na snagu osmog dana od dana objave u „Službenom glasniku Općine Gračac“ uz prethodnu suglasnost Općinskog vijeća, a objavit će se na oglasnoj ploči i mrežnim stranicama Isporučitelja komunalne usluge.

KLASA: 363-01/26-06/1
URBROJ:2198-31-10/01-26-3
U Gračacu, 10. 11. 2026. godine                                                                                                      

